  На основу члана 114. Статута Основне школе „Цветин Бркић“ Глушци (дел. бр. 95 од 27.2.2018), а у вези са чланом 119. ст. 1. т. 1) Закона о основама система образовања и васпитања („Сл. гласник РС”, бр. 88/2017 - у даљем тексту: Закон) и чланова 70-74. Закона о основном образовању и васпитању („Сл. гласник РС”, бр. 55/2013 и 101/2017 - у даљем тексту: Закон), Школски одбор Основне школе „Цветин Бркић“ Глушци, на својој 30. редовној седници одржаној дана 23.3.2018. године, једногласно донео је

**П Р А В И Л Н И К**

О ИСПИТИМА У

Основној школи „Цветин Бркић“ Глушци

# I  ОПШТЕ ОДРЕДБЕ

Члан 1.

Овим правилником утврђују се врсте испита, рокови за полагање испита, испитна комисија, организација и начин полагања испита, оцењивање на испиту, вођење евиденције о испитима и правна заштита ученика у вези са полагањем испита у Основној школи Цветин Бркић“ Глушци (даље: Школа), у складу са Законом, Законом о основном образовању и васпитању и Статутом Школе.

# II  ИСПИТИ И ИСПИТНИ РОКОВИ

## 1. Испити

Члан 2.

У Школи се полажу:

–  разредни испит;

–  поправни испит;

–  испит из страног језика који ученик није изучавао у Школи;

–  завршни испит;

–  испит у поступку бржег напредовања ученика;

–  испит по приговору;

–  испити ученика осмог, односно завршног разреда који има више од две недовољне закључне бројчане оцене или не положи поправни испит.

### 1.1. Разредни испит

Члан 3.

**Разредни испит** полаже ученик који није оцењен из једног или више наставних предмета.

Ученик може бити неоцењен из наставног предмета уколико није похађао наставу више од трећине укупног годишњег броја часова тог предмета и уколико се оцењивањем утврди да није достигао образовне стандарде на основном нивоу.

Ученик који на разредном испиту добије недовољну оцену из једног или два наставна предмета или не приступи полагању разредног испита једног или два наставна предмета, полаже поправни испит.

Ученик који на разредном испиту добије недовољну оцену из више од два наставна предмета или не приступи полагању разредног испита из више од два наставна предмета, понавља разред, у складу са Законом.

### 1.2. Поправни испит

Члан 4.

**Поправни испит** полаже ученик од четвртог до осмог разреда који на крају другог полугодишта има до две недовољне закључне бројчане оцене из обавезних предмета.

Ученик од четвртог до седмог разреда полаже поправни испит у августовском испитном року, а ученик осмог, односно завршног разреда у јунском и августовском испитном року.

Ученик који полаже поправни испит обавезан је да похађа припремну наставу, коју је Школа дужна да организује непосредно пре полагања поправног испита.

Ученик који положи поправни испит завршава разред.

Ученик од четвртог до седмог разреда који на крају другог полугодишта има више од две недовољне закључне бројчане оцене и ученик који не положи поправни испит или не приступи полагању поправног испита, понавља разред.

Ученик осмог, односно завршног разреда који има више од две недовољне закључне бројчане оцене или не положи поправни испит, не понавља разред, већ завршава започето образовање и васпитање у истој школи полагањем испита из предмета из којег има недовољну оцену, у складу са Законом.

Ученик осмог разреда основног образовања и васпитања који положи поправни испит, стиче право да полаже завршни испит у основном образовању и васпитању у прописаним роковима.

### 1.3. Испит из страног језика

Члан 5.

Ученик може да полаже **испит из страног језика** који није изучавао у Школи.

Испит из става 1. овог члана полаже се по прописаном програму наставе и учења за одређени разред.

Школа издаје ученику уверење о положеном испиту.

Испит из страног језика може да се полаже и у другој школи која остварује програм тог језика.

Изузетно, ученику може да се призна уверење о положеном испиту из страног језика као доказ о савладаности програма страног језика за одређени разред, ако је то у најбољем интересу ученика, уколико је ученик наставио стицање основношколског образовања у другој школи у којој се изучава други страни језик у односу на школу у којој је претходно стицао основношколско образовање и васпитање.

Оцена о положеном испиту из страног језика уноси се у прописану евиденцију.

### 1.4. Завршни испит

Члан 6.

Након завршеног осмог разреда ученик полаже **завршни испит** писаним путем - решавањем тестова.

Програмом завршног испита одређују се наставни предмети из којих ученик полаже завршни испит.

Прилагођавање завршног испита за ученике којима је потребна додатна подршка врши се у складу са врстом потребне додатне подршке.

Школа ученику издаје уверење о обављеном завршном испиту.

Полагањем завршног испита ученик стиче право на упис у средњу школу, у складу са Законом и законом који уређује област средњег образовања и васпитања.

Регуларност завршног испита обезбеђује директор.

Резултати завршног испита служе Школи за утврђивање квалитета рада наставника и Школе, ослонац су за развојно планирање и унапређивање свеукупног рада Школе и служе Министарству за процену стања и напретка образовања у Републици Србији.

На основу резултата завршног испита не врши се рангирање школа, али успешне школе, које покажу изузетну педагошку вредност, могу да се награде, а неуспешне се упозоравају на потребу унапређивања свог рада.

### 1.5. Испит у поступку бржег напредовања ученика

Члан 7.

Ученик који се истиче знањем и способностима у току једне школске године може да заврши два разреда полагањем испита и да заврши основну школу у року краћем од осам, али не краћем од шест година, под условима и по поступку који прописује министар.

### 1.6. Испит по приговору

Члан 8.

**Испит по приговору** полаже ученик који је поднео приговор на оцену из предмета и владања у току школске године, приговор на закључну оцену из предмета и владања на крају првог и другог полугодишта и приговор на испит, уколико је директор утврдио да је приговор основан и да оцена није јавно саопштена, образложена, односно да оцењивање није у складу са прописима.

Члан 9.

Испити из члана 3, 4, 5. и 7. овог правилника полажу се пред испитном комисијом од три члана, од којих су најмање два стручна за предмет.

Испитну комисију образује директор Школе.

Ако Школа нема потребан број стручних лица за одговарајући предмет, ангажује се стручно лице из друге школе.

### 1.7. Испити ученика осмог, односно завршног разреда који има више од две недовољне закључне бројчане оцене или не положи поправни испит

Члан 10.

Ученик осмог, односно завршног разреда који има више од две недовољне закључне бројчане оцене или не положи поправни испит, не понавља разред, већ завршава започето образовање и васпитање у Школи полагањем испита из предмета из којег има недовољну оцену, у складу са Законом.

Ученик осмог разреда основног образовања и васпитања који положи поправни испит, стиче право да полаже завршни испит у основном образовању и васпитању у прописаним роковима.

## 2. Испитни рокови

Члан 11.

Испити се могу полагати у следећим испитним роковима:

– септембарски;

– новембарски;

– јануарски;

– априлски;

– јунски;

– августовски.

Ученик од четвртог до седмог разреда полаже поправни испит у августовском испитном року, а ученик осмог, односно завршног разреда у јунском и августовском испитном року.

# III  ИСПИТНА КОМИСИЈА

Члан 12.

Испити се полажу пред испитном комисијом од најмање три члана, од којих најмање два морају бити стручна за предмет.

Испитну комисију решењем образује директор Школе за сваки испитни рок и појединачни испит.

Уколико Школа нема потребан број стручних лица за одговарајући предмет, директор ће ангажовати стручно лице из друге школе.

Члан 13.

Уколико је неки од чланова испитне комисије спречен да присуствује испиту, директор ће решењем одредити новог члана комисије најкасније до почетка одржавања испита.

Ако се замена не обезбеди благовремено, изостанак члана комисије констатује се записнички, а директор одређује нови рок за полагање испита.

Члан испитне комисије на испиту по приговору или жалби на оцену не може да буде наставник чија је оцена оспорена или на чији предлог је утврђена закључна оцена. У саставу комисије која је образована у случају поништавања испита не могу да буду чланови комисије чији је испит поништен.

# IV ОРГАНИЗАЦИЈА И НАЧИН ПОЛАГАЊА ИСПИТА

Члан 14.

Ученик може да приступи полагању испита уколико је претходно поднео пријаву за полагање испита.

Ученику који је уредно пријавио испит, али из оправданих разлога не приступи полагању и поднесе доказ о немогућности полагања испита, директор Школе, на његов захтев, може да одобри полагање испита ван утврђених рокова.

Члан 15.

Пре полагања испита ученик се од стране чланова испитне комисије упознаје са правима и обавезама за време полагања испита.

Уколико се испит састоји из писменог и усменог дела испита, прво се полаже писмени део.

Писмени део испита траје 2 школска часа.

Приликом полагања писменог дела испита није дозвољено коришћење помоћне литературе.

Ученик не сме да напусти просторију у којој се обавља писмени испит без одобрења испитне комисије, не сме да користи мобилни телефон, електронски уређај или друга средства којима се омета спровођење испита.

У току дана ученик може да ради писмени део испита само из једног предмета.

Члан 16.

Усмени део испита полаже се извлачењем испитних листића.

Испитни листић садржи најмање три испитна питања. Испитна комисија припрема испитна питања.

Испитни листићи морају бити од исте хартије, једнаке величине и боје, оверени печатом Школе.

Испитних листића мора бити најмање 10% више од броја кандидата који полажу тај испит у току дана.

Члан 17.

Пре него што почне да одговара ученик може да замени испитни листић.

Замена испитног листића утиче на оцену на испиту и то се констатује у записнику.

Члан 18.

Ученик се може удаљити са испита уколико користи мобилни телефон, електронски уређај или друга средства, недолично се понаша према члановима испитне комисије или ремети ток испита.

Испитна комисија уноси у записник о полагању испита напомену да је ученик удаљен са испита, уз навођење разлога за удаљење.

Ученик који је удаљен са испита из разлога прописаних ставом 1. овог члана, оцењује се негативном оценом.

Члан 19.

Ученик у једном дану може да полаже највише два испита.

Члан 20.

Ако ученик у току испита одустане од полагања испита, сматра се да испит није положио и то се констатује у записнику.

# V ОЦЕЊИВАЊЕ НА ИСПИТУ

Члан 21.

Испитна комисије утврђују оцену већином гласова.

Успех на испиту изражава се оценом: одличан (5), врло добар (4), добар (3), довољан (2) и недовољан (1).

Оцена на испиту закључује се одмах по обављеном испитивању ученика, а изузетно, уколико има више ученика, на крају дневног рада испитне комисије уноси се у испитни записник и саопштава ученику.

Оцена испитне комисије постаје коначна уколико у Законом прописаном року не буде поднет приговор на испит, односно протеком рока за подношење приговора на испит.

# VI ЗАПИСНИК О ПОЛАГАЊУ ИСПИТА

Члан 22.

Записник о полагању испита Школа води за сваког ученика појединачно.

Записник се води на обрасцу и на начин прописан Правилником о садржају и начину вођења евиденције и издавању јавних исправа у основној школи.

Записник обавезно садржи следеће податке: име и презиме ученика, дан, место и време одржавања испита, предмет који се полаже, испитни рок, питања на писменом делу испита (односно назив писменог рада), јединствену бројчану оцену и потписе свих чланова испитне комисије, уз напомену уколико је потребна.

# VII ПРИГОВОР НА ИСПИТ

Члан 23.

Ученик, његов родитељ, односно други законски заступник има право да поднесе приговор на испит.

Приговор на испит подноси се директору Школе у року од 24 сата од саопштавања оцене на испиту.

Директор Школе, у сарадњи са стручним сарадником и одељенским старешином, одлучује о приговору из става 1. овог члана у року од 24 сата, претходно прибављајући изјаву наставника.

Ако утврди да је оцена на испиту изведена противно прописима, поништиће испит и упутиће ученика на поновно полагање испита. Испит се организује у року од три дана од дана подношења приговора.

Када је поништен испит, директор образује нову комисију у чијем саставу не могу да буду чланови комисије чији је испит поништен.

Оцена комисије је коначна.

# VIII  ЕВИДЕНЦИЈА О ИСПИТИМА

Члан 24.

Школа води евиденцију о испитима.

Евиденцију о испитима чине подаци о разредним, поправним испитима, о завршном испиту у основном образовању и васпитању и другим испитима, у складу са Законом.

Резултати на завршном испиту чувају се трајно.

Сви подаци из евиденције о осталим испитима у основној школи чувају се десет година.

# IX ЗАВРШНЕ ОДРЕДБЕ

Члан 25.

Овај правилник ступа на снагу осмог дана по објављивању на огласној табли Школе.

Члан 26.

Ступањем на снагу овог правилника престају да важе одредбе Правилника о испитима бр. \_\_\_ од \_\_\_\_\_\_ године.

|  |  |
| --- | --- |
|  | Председник Школског одбора |
|  | \_\_\_\_\_\_\_\_\_\_\_\_\_\_\_\_\_\_\_\_\_\_\_  Мирјана Мијатовић Грујић |

Правилник је заведен под деловодним бројем \_\_\_\_\_, од \_\_\_\_\_\_\_\_\_\_. године, објављен је на огласној табли Школе дана \_\_\_\_\_\_\_\_\_\_\_. године.

Секретар школе:

\_\_\_\_\_\_\_\_\_\_\_\_\_\_\_\_\_\_\_\_\_\_

Дипл. правник Сања Гајић

# ПРИЛОЗИ

### Вођење евиденције у вези разредног испита

* У Дневнику образовно васпитног рада у делу Оцене ученика –Напомене навести: „Ученик-ца се упућује на полагање разредног испита из \_\_\_\_\_\_\_\_\_\_\_\_\_\_\_\_\_\_ (навести предмете)
* У записнику са Одељењског већа констатовати да је ученик-ца упућена на полагање разредног испита из из \_\_\_\_\_\_\_\_\_\_\_\_\_\_\_\_\_\_ (навести предмете)
* У Матичној књизи у одељку Напомене навести:
* **АКО ЈЕ ПОЛОЖЕН РАЗРЕДНИ ИСПИТ**
* „Ученик-ца је положио-ла разредни испит из \_\_\_\_\_\_\_\_\_\_\_\_\_\_\_\_\_\_ (навести предмете) по наставном плану и програму за \_\_\_\_\_\_разред са следећим успехом\_\_\_\_\_\_\_(\_\_)
* У Матичној књизи у одељку Успех ученика по разредима и наставним предметима-Наставни предмети -уписати оцене.
* На основу унете евиденције у Матичној књизи унети податке у сведочанство.
* **АКО УЧЕНИК НИЈЕ ПРИСТУПИО РАЗРЕДНОМ ИСПИТУ**
* Ако ученик не дође на полагање разредног испита и то највише из два предмета упућује се на поправни испит из тих предмета. Ако је разредних испита из више од два предмета и ученик не дође на полагање тих испита, понављаће разред.   
  Дакле, уколико ученик не дође на разредни испит не остаје неоцењен већ иде на поправни испит, уколико се ради о једном или два предмета на разредном испиту, а уколико се ради о више предмета ученик понавља разред и не може ићи на поправни испит.
* У записнику о полагању испита се наводи да ученик није приступио испиту.
* У Матичној књизи у напомени треба да се стави да је ученик упућен на разредни испит актом број:…. од… и није приступио полагању испита.
* На седници одељенског већа одељенски старешина обавештава да ученик није приступио разредном испиту а у Дневник образовно-васпитног рада, уписује се у записник са седнице одељенског већа да ученик није приступио разредном испиту и да се упућује на поправни испит (ако је 1-2 предмета).

### Вођење евиденције у вези поправног испита

* У обрасцу ђачке књижице за ученике основне школе за други циклус образовања и васпитања наведено је да се, везано за успех ученика на крају другог полугодишта, образац попуњава само за ученике који понављају разред и који се упућују на поправни испит. Имајући у виду наведено, одељењски старешина у ђачкој књижици уписује податак да ученик није са успехом завршио разред, већ се упућује на полагање поправног испита уз навођење из којих предмета.
* У Дневнику образовно васпитног рада у делу Оцене ученика –Напомене навести: „Ученик-ца се упућује на полагање поправног испита из \_\_\_\_\_\_\_\_\_\_\_\_\_\_\_\_\_\_ (навести предмете)
* У записнику са Одељењског већа констатовати да је ученик-ца упућена на полагање поправног испита из \_\_\_\_\_\_\_\_\_\_\_\_\_\_\_\_\_\_ (навести предмете)
* **АКО ЈЕ ПОЛОЖЕН ПОПРАВНИ ИСПИТ**
* У Матичној књизи у одељку Напомене навести:
* „Ученик-ца је положио-ла поправни испит из \_\_\_\_\_\_\_\_\_\_\_\_\_\_\_\_\_\_ (навести предмете) по наставном плану и програму за \_\_\_\_\_\_разред са следећим успехом\_\_\_\_\_\_\_(\_\_)
* У Матичној књизи у одељку Успех ученика по разредима и наставним предметима-Наставни предмети -уписати оцене.
* На основу унете евиденције у Матичној књизи унети податке у сведочанство.
* **АКО УЧЕНИК НЕ ПРИСТУПИ ПОЛАГАЊУ ПОПРАВНОГ ИСПИТА**

**За ученике од 4. до 7.разреда**

* У записнику о полагању испита се наводи да ученик није приступио испиту.
* У Матичној књизи у напомени треба да се стави да је ученик упућен на поправни испит актом број:…. Од… и није приступио полагању испита због чега се упућује да понавља разред.
* На седници одељенског већа одељенски старешина обавештава да ученик није приступио поправном испиту а у Дневник образовно-васпитног рада, уписује се у записник са седнице одељенског већа да ученик није приступио поправном испиту и да се упућује да понавља разред.

**За ученике 8. разреда**

* У записнику о полагању испита се наводи да ученик није приступио испиту.
* У Матичној књизи у напомени треба да се стави да је ученик упућен на поправни испит актом број:…. од… и није приступио полагању испита због чега се упућује да заврши започето образовање и васпитање полагањем испита из предмета из којег има недовољну оцену.
* На седници одељенског већа одељенски старешина обавештава да ученик није приступио поправном испиту а у Дневник образовно-васпитног рада, уписује се у записник са седнице одељенског већа да ученик није приступио поправном испиту и да се упућује да заврши започето образовање и васпитање полагањем испита из предмета из којег има недовољну оцену, у складу са Законом. Члан 72. став 6. Закона о основном образовању и васпитању („Сл.гласник РС“, бр. [55/2013](javascript:void(0)) и [101/2017](javascript:void(0)))

Напомена: Ученици 8.разреда имају јунски и августовски рок за полагање поправног испита.

* **АКО УЧЕНИК НЕ ПОЛОЖИ ПОПРАВНИ ИСПИТ**

**За ученике од 4. до 7.разреда**

* У Матичној књизи у напомени треба да се стави да је ученик упућен на поправни испит актом број:…. од… и није положио испит због чега се упућује да понавља разред.
* На седници одељенског већа одељенски старешина обавештава да ученик није положио поправни испит а у Дневник образовно-васпитног рада, уписује се у записник са седнице одељенског већа да ученик није положио поправни испит због чега се упућује да понавља разред.
* У обрасцу ђачке књижице за ученике основне школе за други циклус образовања и васпитања уписује се податак о постигнутом успеху на поправном.

**За ученике 8. разреда**

* У Матичној књизи у напомени треба да се стави да је ученик упућен на поправни испит актом број:…. од… и није положио поправни/е испите из предмета\_\_\_\_\_\_\_\_\_\_\_\_ због чега се упућује да заврши започето образовање и васпитање полагањем испита из предмета из којег има недовољну оцену.
* На седници одељенског већа одељенски старешина обавештава да ученик није положио поправни испит а у Дневник образовно-васпитног рада, уписује се у записник са седнице одељенског већа да ученик није положио поправни испит и да се упућује да заврши започето образовање и васпитање полагањем испита из предмета из којег има недовољну оцену, у складу са Законом. Члан 72. став 6. Закона о основном образовању и васпитању („Сл.гласник РС“, бр. [55/2013](javascript:void(0)) и [101/2017](javascript:void(0))).

САДРЖАЈ

[I  ОПШТЕ ОДРЕДБЕ 1](#_Toc510098573)

[II  ИСПИТИ И ИСПИТНИ РОКОВИ 1](#_Toc510098574)

[1. Испити 1](#_Toc510098575)

[1.1. Разредни испит 1](#_Toc510098576)

[1.2. Поправни испит 2](#_Toc510098577)

[1.3. Испит из страног језика 2](#_Toc510098578)

[1.4. Завршни испит 3](#_Toc510098579)

[1.5. Испит у поступку бржег напредовања ученика 3](#_Toc510098580)

[1.6. Испит по приговору 3](#_Toc510098581)

[1.7. Испити ученика осмог, односно завршног разреда који има више од две недовољне закључне бројчане оцене или не положи поправни испит 4](#_Toc510098582)

[2. Испитни рокови 4](#_Toc510098583)

[III  ИСПИТНА КОМИСИЈА 4](#_Toc510098584)

[IV ОРГАНИЗАЦИЈА И НАЧИН ПОЛАГАЊА ИСПИТА 5](#_Toc510098585)

[V ОЦЕЊИВАЊЕ НА ИСПИТУ 6](#_Toc510098586)

[VI ЗАПИСНИК О ПОЛАГАЊУ ИСПИТА 6](#_Toc510098587)

[VII ПРИГОВОР НА ИСПИТ 6](#_Toc510098588)

[VIII  ЕВИДЕНЦИЈА О ИСПИТИМА 7](#_Toc510098589)

[IX ЗАВРШНЕ ОДРЕДБЕ 7](#_Toc510098590)

[ПРИЛОЗИ 8](#_Toc510098591)

[Вођење евиденције у вези разредног испита 8](#_Toc510098592)

[Вођење евиденције у вези поправног испита 8](#_Toc510098593)